CELEX: 32018R0732
Language: hu
Date: 2018-05-17 00:00:00
Title: A Bizottság (EU) 2018/732 végrehajtási rendelete (2018. május 17.) a 2014/94/EU európai parlamenti és tanácsi irányelvnek megfelelően az alternatív üzemanyagok egységárának összehasonlítására vonatkozó közös módszertanról (EGT-vonatkozású szöveg. )

18.5.2018   
            
            
               HU
            
            
               Az Európai Unió Hivatalos Lapja
            
            
               L 123/85
            
         A BIZOTTSÁG (EU) 2018/732 VÉGREHAJTÁSI RENDELETE
   (2018. május 17.)
   a 2014/94/EU európai parlamenti és tanácsi irányelvnek megfelelően az alternatív üzemanyagok egységárának összehasonlítására vonatkozó közös módszertanról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az alternatív üzemanyagok infrastruktúrájának kiépítéséről szóló, 2014. október 22-i 2014/94/EU európai parlamenti és tanácsi irányelvre (1) és különösen annak 7. cikke (3) bekezdésére,
   mivel:
   
               (1)
            
            
               a 2014/94/EU irányelv 7. cikkének (3) bekezdésének leginkább megfelelő módszertan meghatározása céljából, valamint egy ajánlati felhívást követően a Bizottság felkérte a német energiahivatalt (dena), hogy készítsen tanulmányt (2) az alternatív tüzelőanyagok egységárának összehasonlítására vonatkozó közös módszertan lehetséges opcióinak megállapításáról.
            
         
               (2)
            
            
               A tanulmányban négy fő opció elemzésére került sor. A Bizottság ezen opciók mindegyikét mérlegelte. Ennek alapján megállapította, hogy az az opció a legátfogóbb, amelynél az üzemanyagárakat az alkalmazandó pénznemben, 100 km-enkénti összegekben fejezik ki, figyelembe véve a 98/6/EK európai parlamenti és tanácsi irányelvben (3) említett üzemagyag-egységárat és a járműveknek a megfelelőségi tanúsítványokban megadott fogyasztását; ez az opció továbbá mérhető adatokon alapul. Nem csupán az üzemanyag energiaértékét veszi figyelembe, hanem más, a megtett kilométerenkénti üzemanyagár tekintetében releváns tényezőket is, különös tekintettel a járművekben használt különböző üzemanyagok felhasználásához kötődő technológiák energiahatékonyságára.
            
         
               (3)
            
            
               Az üzemanyagárakat az alkalmazandó pénznemben, 100 km-enkénti összegekben kifejező módszertant a fogyasztók is támogatták; ez derült ki abból a fogyasztói felmérésből (4), amelyet az üzemanyagárak összehasonlítására vonatkozóan végzett a Nemzetközi Automobil-szövetség egy ajánlati felhívást követően.
            
         
               (4)
            
            
               A kiválasztott módszertan egyszerű összehasonlítást tenne lehetővé a felhasználók számára, figyelembe véve az összes fontos, a jövőbeni vásárlási választásokra is kiható tényezőt is. Ezért ez a módszertan bizonyul a legalkalmasabbnak a fogyasztói tudatosság növelése és az üzemanyagárak átláthatóbbá tétele szempontjából. A 2014/94/EU irányelv általánosabb célkitűzéseinek is ez felel meg a legjobban, mivel hozzájárul az energiaforrások diverzifikálásához a közlekedésben és a szén-dioxid és más szennyező anyagok kibocsátásának csökkentéséhez a közlekedési ágazatban, amit az energiaunió keretében elfogadott, az alacsony kibocsátású mobilitás európai stratégiája (5) is célként fogalmazott meg.
            
         
               (5)
            
            
               Az üzemanyagárak kiszámításához a járművek megfelelőségi tanúsítványában az üzemanyag-fogyasztásra vonatkozóan megadott érték alkalmazandó. Ez az érték új típusú járművek esetében 2017 szeptemberétől, az összes új jármű esetében pedig 2018 szeptemberétől a könnyűgépjárművekre vonatkozó, világszinten harmonizált vizsgálati eljáráson (WLTP) (6) alapul. Ez a vizsgálati eljárás a jelenleg alkalmazott új európai vizsgálati ciklus (NEDC) helyébe lép. A WLTP a vásárlók javát szolgáló, reálisabb tüzelőanyag-fogyasztási értékeket és szigorúbb vizsgálati feltételeket biztosít. Az ezekre az értékekre történő hivatkozás összhangban áll az új személygépkocsik forgalmazása alkalmával a tüzelőanyag-fogyasztásról szóló vásárlói információk rendelkezésre állásáról szóló 1999/94/EK európai parlamenti és tanácsi irányelv (7), valamint az (EU) 2017/948 bizottsági ajánlás (8) alapján nyújtott vásárlói információkkal.
            
         
               (6)
            
            
               mivel a járművek megfelelőségi tanúsítványában a benzint vagy dízelt tartalmazó bioüzemanyag-keverékeket (9) illetően nem szerepelnek az üzemanyag-fogyasztásra vonatkozó értékek, a tagállamok saját adataikat használhatják az ilyen értékek meghatározásához.
            
         
               (7)
            
            
               Annak érdekében, hogy a módszertant bármikor alkalmazni lehessen, a figyelembe veendő üzemanyagár az adott üzemanyag konvencionális egységére vonatkoztatott, legfeljebb a számítást megelőző utolsó negyedévben érvényes átlagárának kell, hogy megfeleljen.
            
         
               (8)
            
            
               Az összehasonlítások töltőállomásokon való feltüntetésének korlátai miatt rögzíteni kell, hogy e módszertan alkalmazása olyan személygépkocsik mintáján alapul, amelyek legalább súlyukat és teljesítményüket tekintve egymáshoz hasonlóak, noha különböző üzemanyagot használnak.
            
         
               (9)
            
            
               Az e rendeletben megállapított módszertan alapján történő összehasonlítások további könnyítése érdekében a tagállamoknak lehetőségük van a digitalizáció nyújtotta lehetőségek – például online eszközök – kihasználására. Ezen eszközöknek lehetővé kell tenniük a piacon meglévő járművek valamennyi vagy legtöbb típusára vonatkozó egyedi információk megszerzését. Az ilyen eszközök továbbá más információkkal történő kiegészítésre is lehetőséget nyújtanak.
            
         
               (10)
            
            
               A Bizottságnak az Európai Hálózatfinanszírozási Eszköz (CEF) Közlekedési ágazat programjának a 2014–2020 közötti időszakra nyújtandó pénzügyi támogatást célzó többéves munkaprogramja (10) rendelkezik egy, a tagállamokat a 2014/94/EU irányelv végrehajtásában támogatni szándékozó intézkedésről. A munkaprogramnak megfelelően az intézkedés célkitűzése, hogy valamennyi tagállamban támogatást nyújtson az említett irányelv 7. cikke (3) bekezdésének következetes végrehajtásában, és segítse a tagállamokat abban, hogy digitális eszközök révén elérhetővé tegyék a vásárlói információkat.
            
         
               (11)
            
            
               Az e rendeletben előírt intézkedések összhangban vannak a 2014/94/EU irányelv 9. cikkének (1) bekezdése alapján létrehozott bizottság véleményével,
            
         ELFOGADTA EZT A RENDELETET:
   1. cikk
   A 2014/94/EU irányelv 7. cikkének (3) bekezdésében szereplő, az alternatív tüzelőanyagok egységárának összehasonlítására vonatkozó közös módszertant, amely az alkalmazandó pénznem 100 km-enkénti összegeiben kifejezett árakon alapul, a melléklet tartalmazza.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ez a rendelet hatálybalépését követően 24 hónappal alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 17-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 307., 2014.10.28., 1. o.
   
   
      (2)  https://ec.europa.eu/transport/sites/transport/files/2017-01-fuel-price-comparison.pdf
   
      (3)  Az Európai Parlament és a Tanács 98/6/EK irányelve (1998. február 16.) a fogyasztók számára kínált termékek árának feltüntetésével kapcsolatos fogyasztóvédelemről (HL L 80., 1998.3.18., 27. o.).
   
      (4)  https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1
   
      (5)  COM(2016) 501 final.
   
      (6)  A Bizottság (EU) 2017/1151 rendelete (2017. június 1.) a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanácsi rendelet kiegészítéséről, a 2007/46/EK európai parlamenti és tanácsi irányelv, a 692/2008/EK bizottsági rendelet és az 1230/2012/EU bizottsági rendelet módosításáról, valamint a 692/2008/EK bizottsági rendelet hatályon kívül helyezéséről (HL L 175., 2017.7.7., 1. o.).
   
      (7)  Az Európai Parlament és a Tanács 1999/94/EK irányelve (1999. december 13.) az új személygépkocsik forgalmazása alkalmával a tüzelőanyag-fogyasztásról és a CO2-kibocsátásról szóló vásárlói információk rendelkezésre állásáról (HL L 12., 2000.1.18., 16. o.).
   
      (8)  A Bizottság (EU) 2017/948 ajánlása (2017. május 31.) a vásárlói információknak az 1999/94/EK európai parlamenti és tanácsi irányelv alapján történő rendelkezésre bocsátásakor a könnyűgépjárművekre vonatkozó, világszinten harmonizált vizsgálati eljárás szerint jóváhagyott és mért tüzelőanyag-fogyasztási és CO2-kibocsátási értékek használatáról (HL L 142., 2017.6.2., 100. o.).
   
      (9)  Az Európai Parlament és a Tanács 2009/30/EK irányelve (2009. április 23.) a benzinre, a dízelolajra és a gázolajra vonatkozó követelmények, illetőleg az üvegházhatású kibocsátott gázok mennyiségének nyomon követését és mérséklését célzó mechanizmus bevezetése tekintetében a 98/70/EK irányelv módosításáról, a belvízi hajókban felhasznált tüzelőanyagokra vonatkozó követelmények tekintetében az 1999/32/EK irányelv módosításáról, valamint a 93/12/EGK irányelv hatályon kívül helyezéséről (HL L 140., 2009.6.5., 88. o.).
   
      (10)  A 2014. március 26-i módosított C (2014) 1921 bizottsági határozat.
   
      MELLÉKLET
      
                  1.
               
               
                  Az ebben a mellékletben szereplő közös módszertan a 2014/94/EU irányelv 2. cikkének (1) bekezdésében meghatározott alternatív tüzelőanyagokra vonatkozik.
               
            
                  2.
               
               
                  A módszerrel elvégezhető az árak indikatív összehasonlítását lehetővé tevő alapvető számítás a 2014/94/EU irányelv 7. cikke (3) bekezdésének első albekezdésében említett, töltőállomásokon való feltüntetés céljából. A számítás alapját a tagállamok által meghatározott olyan személyautók kiválasztott mintája képezi, amelyek legalább súlyukat és teljesítményüket tekintve egymáshoz hasonlóak, noha különböző üzemanyagot használnak.
               
            
                  3.
               
               
                  A módszertan meghatározza, hogy az összehasonlítás céljából miként kell kifejezni a benzin, a dízel és az alternatív tüzelőanyagok árát az alkalmazandó pénznem 100 km-enkénti összegeiben. A számítás a következő tényezőkön alapszik:
                  
                              a)
                           
                           
                              a járműveknek a 2007/46/EK európai parlamenti és tanácsi irányelv (1) 18. cikkében említett megfelelőségi nyilatkozatban megadott 100 km-enkénti üzemanyag-fogyasztása;
                           
                        
                              b)
                           
                           
                              adott esetben a tagállamok által a benzint vagy dízelt tartalmazó bioüzemanyag-keverékekre vonatkozóan megállapított, 100 km-enkénti üzemanyag-fogyasztás (2);
                           
                        
                              c)
                           
                           
                              az adott üzemanyag egységenkénti piaci ára az érintett tagállamban alkalmazott, a 98/6/EK irányelvnek megfelelő egységekre alkalmazandó pénznemben kifejezve (a továbbiakban: konvencionális egységek).
                           
                        
            
                  4.
               
               
                  Az alkalmazandó pénznem 100 km-enkénti összegében kifejezett árat a következőképpen kell kiszámítani:
                  Az alkalmazandó pénznemben kifejezett, konvencionális egységenkénti ár × a 100 km-enkénti üzemanyag-fogyasztás.
               
            
                  5.
               
               
                  A figyelembe veendő üzemanyagár a konvencionális egységekre vonatkoztatott, legfeljebb a számítást megelőző utolsó negyedévben érvényes átlagár.
               
            
         (1)  Az Európai Parlament és a Tanács 2007/46/EK irányelve (2007. szeptember 5.) a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról (HL L 263., 2007.10.9., 1. o.).
      
         (2)  Az Európai Parlament és a Tanács 2009/30/EK irányelve (2009. április 23.) a benzinre, a dízelolajra és a gázolajra vonatkozó követelmények, illetőleg az üvegházhatású kibocsátott gázok mennyiségének nyomon követését és mérséklését célzó mechanizmus bevezetése tekintetében a 98/70/EK irányelv módosításáról, a belvízi hajókban felhasznált tüzelőanyagokra vonatkozó követelmények tekintetében az 1999/32/EK irányelv módosításáról, valamint a 93/12/EGK irányelv hatályon kívül helyezéséről (HL L 140., 2009.6.5., 88. o.).